VS-bende-eenheid slaan reeds slag | Netwerk24
Deur André Damons 20 November 2019 12:26
Sers. Thabang Thesele en konst. Patrick Mpempe was van diens af toe hulle vroeg Maandagoggend drie lede van die Portugal-bende aangekeer het vir 'n saak van moord.
Die beamptes het ook drie ander mans aangekeer vir die onwettige besit van vuurwapens, ammunisie en polisietoerusting.
Brig. Motantsi Makhele, provinsiale polisiewoordvoerder, sê Thesele en Mpempe het Maandag omstreeks 04:00 inligting opgevolg nadat Ishmael Ramakhele (23) die vorige dag omstreeks 15:30 vermoor is.
Ramakhele was Sondag glo dronk toe hy in dieselfde straat as die vermeende bendelede (tussen die ouderdom van 19 en 23) geloop het.
'n Onderonsie het tussen die mans ontstaan oor wie waar en wie eerste moet loop, waarna Ramakhele doodgesteek is.
Die polisie sal nog 'n ondersoek doen oor waar die mans aan die polisietoerusting gekom het.
Makhele sê nadat die beamptes die moordverdagtes aangekeer het, het twee jong mans beweer dat hulle met 'n vuurwapen gedreig is.
Die mans het hulle na die huis geneem waar die voorval plaasgevind het en 'n 36-jarige man is aangekeer vir die rig van 'n vuurwapen.
Verdere ondersoek het die beamptes na twee ander mans gelei waar hulle beslag gelê het op 'n onwettige vuurwapen en ammunisie, 'n polisie-glimbaadjie, pepersproei van die polisie, twee pare boeie, sowel as dwelms.
Dié mans van 34 en 39 jaar sal ook binnekort in die hof verskyn.
* Die bende-eenheid is op Maandag 11 November op die Vrystaatse polisie se bekendstelling van sy provinsiale Veiliger Feestyd-operasie in Zamdela, Sasolburg, amptelik aan inwoners voorgestel.